**Автор: Зарипова Миләүшә Рафис кызы**

**Эш урыны: Татарстан Республикасы Арча муниципаль районы МБГБУ “Яңа Кырлай урта гомуми белем мәктәбе”**

**Татар теле һәм әдәбияты укытучысы**

 **Мин Тукайны үзенә сыендырган Яңа Кырлай авылында яшим һәм шул авылның урта мәктәбендә укучыларга татар теле һәм әдәбиятыннан белем бирәм. Безнең мәктәпкә Яңа Кырлай, Яңа Иябаш, Иске Иябаш, Яңа Кишет, Иске Кишет, Кышкар, Симетбаш балалары йөреп укый. Атаклы язучыбыз Рафаил Төхфәтуллин Яңа Иябаш авылында туа. Дөрес, ул тууга, аларның гаиләсе Күлле Киме авылына күчеп китә. Шулай да без аны үзебезнең якташыбыз дип саныйбыз, туганнарын эзләү буенча эш алып барабыз.**

**11 нче сыйныфта Рафаил Төхфәтуллинның тормыш юлы һәм иҗаты буенча үткәргән дәрес үрнәге**

 **Тема.** Якташ язучыбыз Рафаил Төхфәтуллин – авыл җырчысы (сыйныфтан тыш уку дәресе).

**Максат.** Укучыларны якташыбыз, язучы Рафаил Төхфәтуллинның тормыш юлы һәм иҗаты белән таныштыру, авыл турында язылган әсәрләренә кыскача анализ ясау, сәнгатьле уку һәм бәйләнешле сөйләм күнекмәләрен үстерү, әсәрләрен укуга кызыксыну уяту, язучыбыз иҗаты үрнәгендә туган якка мәхәббәт хисләре тәрбияләү.

**Җиһазлау.** Рафаил Төхфәтуллинның портреты, тормыш юлы һәм иҗатына багышланган стенд, китапларыннан төзелгән күргәзмә, фотолар, презентация.

Дәрес –семинар киңәйтелгән әңгәмә рәвешендә уздырыла.

**Дәреснең эпиграфы:**

**Кешегә ничектер. Минем үземә Рафаил Төхфәтуллин бүгенге колхоз авылының болын-тугайларын, биек зәңгәр һаваларын, барыннан да бигрәк, олы җанлы кешеләрен, үзенең сабыр һәм нәфис-лирик табигатен бөтенләе белән үзенә сеңдергән язучы булып тоела.**

 **Гариф Ахунов**

**Дәрес барышы.**

**I.Оештыру.**

**II. Актуальләштерү.**

**Укытучы.**Укучылар, 2014 нче елның 1 нче гыйнварында күренекле язучы, халык яратып укый торган бик күп хикәяләр һәм повестьлар авторы, оста каләм иясе, якташыбыз Рафаил Төхфәтуллинның тууына 90 ел тулды. Шуны истә тотып, сыйныфтан тыш уку дәресендә Рафаил Төхфәтуллинның тормыш юлы һәм иҗаты белән танышырбыз (дәрес төре, максаты, планы белән таныштырыла).

**План.**

1.Рафаил Төхфәтуллинны без якташыбыз дип саныйбыз.

2.Рафаил Төхфәтуллинның яшьлек еллары.

3. Язучы әсәрләрендә төп темалар.

4.Авыл турында язылган әсәрләренең иң отышлысы- “Йолдызым” повесте (бер өзеген уку).

5. “Авылдашым Нәби” әсәрендә хезмәтне олылау (бер өзеген уку).

6.Сорауларга җавап бирү .

**III. Яңа белем һәм күнекмәләр формалаштыру.**

**Укытучы.** Укучылар, без хәзерге вакытта сезнең белән “Әдәбият яңа сыйфат үзгәрешләренә күчеш чорында” дигән теманы өйрәнәбез. Бу чор әдәбияты үз эченә 1945-1970 нче елларны ала. Бу чорларда сугыш яраларын акрынлап тыныч тормыш гөрелтесе күмә. Әдәбиятта да игътибар авыл, колхоз тормышына, илне тукландыручы, халыкның әхлагын, гореф-гадәтләрен, динен, телен саклаучы игенче язмышына юнәлә. Рафаил Төхфәтуллин- әдәбиятка шушы чорда килеп кергән язучыларның берсе. Аның “Авылдашым Нәби”, “Йолдызым”, “Тамчылар ни сөйли” кебек әсәрләре авыл кешесенең яхшырак яшәү өчен көрәшен, изгелек белән начарлык арасында барган мәңгелек тартышны күз алдына китереп бастыра.

 Эш планында каралганча, хәзер сүзне укучыларыбызга бирәбез.

**1 нче укучы.** Без, чыннан да, горурланып, Рафаил Төхфәтуллинны якташ язучыбыз дип атый алабыз. Ул 1924 нче елның 1 нче гыйнварында Яңа Иябаш авылында туа. Әтисе Габделгазиз Төхфәтуллин Апас районының Ябалак авылында Габдрахман мулла гаиләсендә туа. Патша заманында ук укырга кереп, 1918 нче елда Казан педагогия училищесын тәмамлый һәм рус теле укытучысы итеп Яңа Иябаш авылына җибәрелә. Монда ул үзенең булачак тормыш иптәше, укытучы, Кишет авылы кызы Сабзебаһар белән таныша. Бу авылда аларның кызлары Роза, уллары Рафаил туа. Укытучыларны ул елларда бик еш кына башка мәктәпләргә күчереп йөрткәннәр. Аларның гаиләсенә дә Күлле Киме, Кышкар, Олы Әтнә, Олы Мәңгәр, Яңа Кенәр авылларында яшәргә туры килә. Язучы истәлекләреннән аның Яңа Кырлайга, Яңа Иябаш авылында яшәүче әнисенең туганнары Фәсәхәт апа белән Габделхәй җизнәсе янына барулары турында бик кызыксынып укыдык. Рафаил Төхфәтуллин шулай ук Кышкар тарихына багышланган бик күп кенә истәлекләр язып калдырган. Кышкар- элеккеге атаклы мәдрәсәсе белән данлыклы авыл. Хәзерге вакытта да тирә- ягыбызга нур чәчеп торган Кышкар мәчетенең манарасын кисү вакыйгасын Рафаил Төхфәтуллин бөтен нечкәлекләренә кадәр тәфсилләп язган. Бу истәлекләр белән без Рафаил Төхфәтуллинның әле генә басылып чыккан “ Минем җаным китапларымда” исемле җыентыктан таныштык. Бу җыентык безнең мәктәбебезгә Рафаил Төхфәтуллинның улы Рөстәм ага тарафыннан бүләк итеп бирелде.

**2 нче укучы.** Арча районы Яңа Кенәр мәктәбенең тугызынчы сыйныфын тәмамлагач, Рафаил Төхфәтуллин, Добасска китеп, Горловка дигән шәһәрнең ФЗӨ (фабрика-завод өйрәнчекләре) мәктәбендә укый. Бөек Ватан сугышы башлангач, ФЗӨ малайлары да, карт шахтерлар белән бергәләп, күмер чаба башлый. Фашист самолетлары шәһәрне бомбага тота башлагач, эвакуацияләнеп, туган якларына кайта һәм унынчы сыйныфта укуын дәвам иттерә. Бер үк вакытта, кыска сроклы курсларга йөреп, тракторчы һөнәрен үзләштерә.

 1942 нче елның августында Рафаил Төхфәтуллин армиягә алына һәм, алты ай чамасы хәрби училищеда әзерлек курсы үткәннән соң, фронтка җибәрелә. Башта - пулеметчылар, соңыннан элемтәчеләр отделениесе командиры сыйфатында ул Брянск, Орша һәм Рига шәһәрләре янындагы каты сугышларда катнаша, күрсәткән батырлыклары өчен Кызыл Йолдыз ордены һәм медальләр белән бүләкләнә. Сугыш кырында Рафаил Төхфәтуллин ике тапкыр авыр яралана һәм бер тапкыр контузия ала. 1945 нче елның гыйнварында армия хезмәтеннән азат ителә һәм Яңа Кенәргә әйләнеп кайта. Башта аны мәктәпкә укытучы итеп куялар. Бернинди махсус белеме булмаганга, бу эш аңа бик авыр бирелә. Шушы ук елны ул Яңа Кенәрдә чыга торган Кызыл Юл районы газетасында җаваплы секретарь булып эшли башлый. 1957-1959 нчы елларда Мәскәүдә СССР Язучылар берлеге каршында югары әдәби курсларда укый. Курсларны тәмамлап Татарстанга кайткач, Рафаил Төхфәтуллин профессионал язучы сыйфатында гомеренең ахыргы көннәренә кадәр республикабызның нефтьчеләр шәһәре Әлмәттә яши.

**3 нче укучы.** Рафаил Төхфәтуллин мәктәптә укыганда ук әдәби иҗат белән шөгыльләнә башлый. Олы Мәңгәр мәктәбендә аларны татар теле һәм әдәбиятыннан язучы Нәфикъ Яһудин исемле кеше укыта. Төне буе иҗат эше белән шөгыльләнүче бу укытучыга малай кызыгып карый. Анда да язып карау теләге уяна. Яңа Кенәр авылына күчеп килгәч, ул мондагы китапханәгә шакката. Китап җене кагылган малай үзе дә әсәрләрен редакцияләргә җибәрә. 1948 нче елда “Кызыл Татарстан” (хәзерге “Ватаным Татарстан” газетасында “Сабакташлар” исемле беренче хикәясе басылып чыга. Хикәяләре тупланган беренче җыентыгы (“Таныш гөрелте”) 1954 нче елда дөнья күрә. “Авылга кайтып, район газетасы редакциясендә эшли башлагач, миңа халкыбызның искиткеч чыдамлыгын, батырлыгын күрергә, алдагы матур көннәргә какшамас ышанычын чагылдыручы бик күп хәлләр белән очрашырга, шулай ук шәхес культы нигезендә туган хаксызлыклар белән дә еш кына очрашып торырга туры килде. Алар барысы да күңелне дулкынландырып, ә еш кына бик әрнетеп тә йөрәктә туплана бардылар. “Язасы иде, тәмам бушанганчы язасы иде болар турында” дигән тыелгысыз теләк көннән-көн көчәя барды”,- дип яза Рафаил Төхфәтуллин үзенең көндәлекләренә.

Әдип барлыгы унлап повесть, йөздән артык хикәя һәм очерк, татар телендә һәм рус теленә тәрҗемәдә өч дистәдән артык китап бастырып чыгара. Язучының күпчелек әсәрләрендә сугыш еллары һәм сугыштан соңгы татар авылының тормыш хәле сурәтләнә, шул кырыс һәм катлаулы чорга хас чынбарлык күренешләре, кеше язмышлары, җиргә, табигатькә, хезмәткә, яшәешкә мөнәсәбәттә авыл кешеләренең кызыклы, үзенчәлекле һәм гыйбрәтле характерлары ачыла. Үзе исән вакытында ук аны каләмдәшләре “авыл җырчысы” дип атыйлар. 1959 нчы елдан Әлмәттә- нефтьчеләр, төзүчеләр арасында яшәү, алар белән даими аралашу язучының иҗади офыкларын тагын да киңәйтеп җибәрә. Аның иҗатына эшчеләр тормышы темасы, төрле һөнәр, төрле буын кешеләре арасындагы мөнәсәбәтләрне ачуга багышланган әхлак темалары килеп керә.

 **4 нче укучы.** Рафаил Төхфәтуллинның авыл турындагы әсәрләре турында сөйләгәндә, иң беренче урынга “Йолдызым” әсәре куелырга бик хаклы. Бу әсәрнең төп герое- Гөлзифа. Әти- әнисе йортында бик тә кадерле кыз булып үсә ул. Бары тик бәхетле яшәү өчен, зифа гөл булып яшәү өчен туган бу баланың яшь җилкәсен сугыш авырлыгы баса. Үз яшендәгеләр кебек ул да урман кисәргә, көннәр буе кырда эшләргә, сугышка киткән сөеклесен сагынып яшәргә тиеш була. Башкалардан аермалы буларак, аның сөеклесе сугыш кырларыннан исән-имин кайта, алар тормыш корып җибәрәләр, кызлары туа. Сугыш мәрхәмәтсезлекләрен җиңеп чыккан яшьләр яңа сынау алдында калалар. Бөтен күңелләрен салып, алны-ялны белмичә эшләп йөреп тә, матур яши алмыйлар алар. Авыл хуҗалыгында булган башбаштаклыклар, законсызлыклар, эшләп-эшләп тә, эшләгәнең өчен бер тиен дә алмау бу ике яшь кешенең күңел ныклыгын тагын бер мәртәбә сыный. Давыт калага китеп бара. Гөлзифа кече яшьтән үк эш яратып үсә. Шул нәрсә аңарда сабырлык, ныклык тәрбияли, иң читен вакытларда, Давыт кебек, сыгылып төшми. Күкрәк баласын әнисенә калдырып, институтны да тәмамлый ул, югары белемле агроном дәрәҗәсенә күтәрелә. Тормышында авыр минутлар булганда, “таныш булмаган дусты”ның хатлары аңа көч бирә. Бу әсәрнең безнең өчен тагын бер зур әһәмияте бар. Рафаил Төхфәтуллин әсәренә Арча ягы урманнары, Арча ягы болын-тугайлары, шушы якның әйбәт күңелле, хезмәт сөюче кешеләре бик матур кереп утырган.

(Укучылар сайлавы буенча, әсәрдән өзек укыла).

 **5 нче укучы.** Рафаил Төхфәтуллин әсәрләрендә кешенең кадере, зурлыгы, бәясе аның хезмәткә мөнәсәбәте, ничек эшләве белән билгеләнә. “Авылдашым Нәби”- Рафаил Төхфәтуллинның беренче зур күләмле әсәрләреннән берсе. Әсәр баштанаяк Нәби турында, аның тормышы, язмышы турында. Язучы Нәби язмышы һәм колхоз тормышы арасында тыгыз бәйләнеш тудыра. Әсәрнең буеннан-буена ир язмышы- ил язмышы дигән фәлсәфи идея уздырыла. Нәбине бүтәннәрдән аерып тора торган төп сыйфаты – хезмәт сөючәнлек. Алны- ялны белми эшләвеннән дә бигрәк, һәр эшне яратып, пөхтәләп, гүзәллек кануннары кушканча эшләве матурлый аны. Нәби кешеләрне дә иң элек хезмәт белән сыный, эшләтеп карый. Хезмәт сөючәнлекнең Нәбине аеруча бизи торган ягы шунда: эш аның аның өчен кесәсен калынайту чыганагы түгел. Ул әҗер өмет итмичә яратып эшли. Бәхетнең ул тулы булуын тели, шатлык та китерә торган байлык кирәк Нәбигә. Хатыны Сәрвәрне һәм улы Галигә дә мөнәсәбәте искиткеч аның. Ә үзенең эче тулы ут... Шушы кеше өйләнгәч, баласы булгач кына чын мәхәббәтен- Зөһрәне очраткан. Хатыны исән вакытта бу турыда бер кеше дә белми. Нәби төскә-биткә чибәр түгел. Әмма Нәбинең җаны, күңеле матур, эш-гамәле күркәм. Менә шуңа күрә дә төптән юан, базык гәүдәле, уң күзе мәңгегә йомылып, сул күзе дә кызарыбрак торган, каш турыларын тирән яра җөйләре чуарлаган бу кеше бик тә үз, бик тә сөйкемле күренә безгә.

(Укучылар сайлавы буенча, әсәрдән өзек укыла).

**Укытучы.** Рафаил Төхфәтуллинның даими рәвештә, бертуктаусыз өйрәнә торган үз темасы, мәңгелек китабы бар. Ул- колхоз авылы һәм колхозчылар тормышы, җир язмышы. Язучы һаман-һаман шулар турында, аларның язмышы өчен борчылып һәм уйланып яшәде. Укучылар, Рафаил Төхфәтуллин әсәрләре бүгенге көн белән аваздашмы, бу әсәрләрдә күтәрелгән проблемаларны без бүгенге көндә дә очратабызмы?

 **Көтелгән җавап.** Әйе, бу әсәрләр безене дә битараф калдырмый. Хәзерге заман авылында да проблемалар күп. Аларның берсе- эш юкка сылтау итеп, яшьләрнең күпләп шәһәргә китүе. Хәзерге авылларны бары тик туган җирен бик яраткан кешеләр генә яшәтә, дисәк тә ялгыш булмас. Колхоз системасының таралуы, шәхси милек барлыкка килү авылларыбызның түбән тәгәрәвенә китерде. Хуҗалыкларда җитештерелгән ит-сөт, ашлык сатып алу бәяләре түбән. Күп кенә авылларда фермалар бетерелде, машина-трактор парклары ябылды, чәчүлек җирләрдә алабута үсә, хезмәт хакы түләмиләр. Бары тик пенсионерлардан гына торган авыллар күбәеп бара. Шундый шартларда да эш сөюче авыл кешесенең тормышы бер дә шәһәрнекеннән ким түгел. Безнең әти-әниләребез туган җирләрендә тырышып эшлиләр.

**Укытучы.** Рафаил Төхфәтуллинның бу әсәрләрен нинди иҗат агымына кертер идегез. Бу иҗат агымына нинди сыйфатлар хас?

**Көтелгән җавап.** Рафаил Төхфәтуллинның “Авылдашым Нәби”, “Йолдызым” әсәрләре крестьян (авыл) реализмы агымына керәләр. Бу агым татар авылы хакына сөйләүне үзәккә куя, җәмгыятьтәге барлык проблемаларны җир кешесе язмышы белән бәйли. Торгынлык елларында ук бу агымга ияреп язылган әсәрләрдә колхоз төзү вакытында булган кимчелекләрне, системаның аерым хаталарын күрергә мөмкин. Авыл прозасында төп герой итеп гади җир кешесе сайлана һәм ул идеал дәрәҗәсенә күтәрелә. Шулай ук бу әсәрләрдә авылның үз йөзе, гореф-гадәтләре югала баруга бәйле үкенеч тә тоярга мөмкин.

**Укытучы.** Мәктәптә укыган елларында ук Рафаил Төхфәтуллин булачак шагыйрь Мәхмүт Хөсәен белән хат языша. (Бу хатлар белән “Чын мирас”, “Казан утлары” журналларының соңгы саннарында танышырга мөмкин). Олыгайгач та алар аралашып яшиләр. Дәресебезне Мәхмүт Хөсәеннең Рафаил Төхфәтуллинга багышлап язган “Без солдатың, Ватан!” шигыре белән тәмамлыйк ( бер укучы шигырьне сәнгатьле итеп укый).

**IV.Йомгаклау.**

 **Укытучы.** Туган ягын онытмаган, туган җиренең ямен, күркәмлеген тоеп яши алган язучы беркайчан да уңышсызлыкка тармый, туган як аны баета, канатлар куеп, илһамландырып тора. Якташ язучыбыз Рафаил Төхфәтуллин менә шундый бәхеткә ия язучыларның берсе була.Тик көн итү, әсәрләр язу аңа бик авырлык белән бирелгән. Сугышта алган яралары, тәнендә, баш миенә менә тиям, менә тиям утырган дошман минасы кыйпылчыклары аның сәламәтлегенә бик нык зыян сала. Аның тоташ сызланулардан гына торган көннәре дә була. Ләкин ул бер дә зарланмый, ачык чырайлы кеше булып кала, балаларына тиешле тәрбия бирә. Үләренә сигез ел калгач, ул “Кызыл туры” әсәре өстендә эшли башлый. Бу- аның бик сызланган еллары. Кайбер көннәрдә ул әсәргә бер-ике юл гына өсти ала. Тик әсәр бик кызыклы. Анда Арча һәм Әтнә районнарына кергән авыллар тарихында булган бик күп вакыйгалар, Рафаил Төхфәтуллинның фронттагы истәлекләре белән дә танышырга мөмкин. Бу әсәр дә авыл кешеләре, сугыш вакытында һәм сугыштан соң авылда барган вакыйгалар, авыл кешесенең үзәгенә үткән газаплы авыр хезмәт турында. Ләкин бу әсәрендә Рафаил Төхфәтуллин үзен борчыган, 60 елларда телгә дә алырга ярамый торган дингә мәхәббәте, җитәкчеләрнең үз постларыннан явызларча файдаланулары турында иркенләп яза.

Менә шундый якташ язучыбыз булуы белән чын күңелдән горурланырга тиешбез. Хәзерге вакытта Яңа Иябаш авылының үзәк урамы Рафаил Төхфәтуллин исемен йөртә. Мәктәбебездә дә аңа багышланган стенд төзелгән. Киләчәктә дә аның тормыш юлын, туганнарын барлау өстендә эшебезне дәвам итәрбез дип уйлыйм.

**Өй эше.** Рафаил Төхфәтуллин әсәрләрен укырга.

Дәрестә актив катнашкан укучыларга билгеләр куела.